

# Илдар Халиков: “Зур инвестиция проектларын арендага бирелә торган торактан башка гамәлгә ашырып булмый” 12.03.2013

*12.03.2013*


Зур инвестиция проектларын гамәлгә ашыруда арендага бирелә торган торак базарының үсеше мөһим санала. Бу фикерне бүген Татарстан Премьер-министры Илдар Халиков арендага бирү өчен төзелә торган торак базарын формалаштыру мәсьәләләре буенча уздырылган киңәшмә барышында җиткерде. Бу киңәшмәне Казанда РФ төбәкләр үсеше министры урынбасары Сергей Дарькин уздырды.


Сергей Дарькин сүзләренчә, бу базарда Идел буе федераль округы алда бара.” Татарстан һәм Чуаш Республикалары бу мәсьәлә белән актив шөгыльләнәләр”,- диде ул.


2014-2015 елларда арендага бирелә торган тораклар төзелеше федерациянең барлык субьектларында да башланырга тиеш, һәм 2020 елга аренда торак фонды өлеше 10% тәшкил итәргә тиеш,-дип белдерде Сергей Дарькин.


“ Бу тема безнең өчен бик мәһим, чөнки зур инвестиция проектларын гамәлгә ашыру арендага бирелә торган торактан башка мөмкин түгел. Беренче тапкыр без бу проблема белән “ТАНЕКО” проектын гамәлгә ашырганда очраштык. “Алабуга” МИЗ проектлары белән дә шундый ук хәл”, дип хәбәр итте Илдар Халиков.


ТР төзелеш, архитектура һәм торак коммуналь хуҗалыгы министры Ирек Фәйзуллин үзенең чыгышында арендага бирелә торган торак төзелешендә Татарстанның тәҗрибәсе турында сөйләде. Республикада күпчелек проектлар хәзер Дәүләт торак фонды тарафыннан гамәлгә ашырыла,-диде ул.




*ТР Президенты матбугат хезмәте. Михаил Миронов*
Дәүләт хакимияте һәм җирле үзидарә органнарының бердәм "Рәсми Татарстан" порталы